חוק הנוער (שפיטה, ענישה ודרכי טיפול) (תיקון מס' 25 - הוראות שעה), התשפ"ד–2024
הצעת חוק פרטית, הכנסת ה-25
פורסם: ספר החוקים, חוברת 3304, עמ' 28, 2024-11-10T00:00:00+02:00
התיקון לחוק נועד לתת מענה למקרים של קטינים בני 12 עד 14 שהורשעו בעבירות הטרור החמורות ביותר – עבירות רצח בנסיבות מחמירות או ניסיון לרצח, שהן מעשה טרור או שנעשו במסגרת ארגון טרור. במקרים אלה, נקבע כי גם אם לא מלאו לקטין 14 שנים בעת מתן גזר הדין, ניתן יהיה להטיל על הקטין עונש מאסר שירוצה במאסר בהגיעו לגיל 14 וכי עד הגיעו לגיל זה הוא יוחזק במעון נעול. ההסדר נקבע כהוראת שעה לחמש שנים, עם אפשרות הארכה לתקופות נוספות של עד שנתיים בכל פעם, בצו של שר המשפטים, בהסכמת שר הרווחה ובאישור ועדת החוקה.
בנוסף, נקבעה הוראת שעה לשלוש שנים, הקובעת הסדרים לגבי קטינים המרצים עונש מאסר או מעצר במעון נעול עד לגיל 14, בגין העבירות האמורות. לעניין קטין שהורשע ונגזר עליו לרצות עונש מאסר לאחר שימלאו לו 14, הממונה על המעונות רשאי לבקש להחזיקו במאסר לתקופה של עד 10 ימים. זאת, אם הקטין מסכן או פוגע באחרים, או שעלול לסכן או לפגוע באחרים באופן שאינו מאפשר לקיים את הצו במעון נעול. אם לאחר חזרתו של הקטין למעון הנעול הוא ממשיך לסכן או לפגוע כאמור, רשאי בית המשפט להמיר את הצו במאסר לתקופה שייקבע ושלא תעלה על הזמן שנותר להשלמת הצו המקורי. לעניין קטין שנאשם ומוחזק במעון נעול במעצר, נקבע כי אם בית המשפט שוכנע, לבקשת הממונה על המעונות, שהקטין מסכן או פוגע באחרים, או עלול לסכן או לפגוע באחרים באופן שלא מאפשר את קיום הצו במעון, ניתן להורות, כי הקטין ייעצר לתקופה של עד 10 ימים. אם לאחר שחזר למעון התקיימו שוב הנסיבות האמורות, רשאי בית המשפט, לקבוע כי הקטין ייעצר לתקופה שייקבע ושלא תעלה על 30 ימים. אם לאחר חזרת הקטין למעון, חזרו והתקיימו שוב אותן נסיבות, רשאי בית המשפט להורות על מעצרו של הקטין לתקופות שלא יעלו על 45 ימים כל פעם.